16 กันยายนนี้เป็นต้นไป  ตรวจรถโดยสารสาธารณะทุก 90 กิโลเมตร ทั่วประเทศทุกเส้นทาง ตลอด 24 ชั่วโมง
16 กันยายนนี้เป็นต้นไป ตรวจรถโดยสารสาธารณะทุก 90 กิโลเมตร ทั่วประเทศทุกเส้นทาง ตลอด 24 ชั่วโมง นายพีระพล ถาวรสุภเจริญ อธิบดีกรมการขนส่งทางบก เปิดเผยว่า ตั้งแต่วันที่ 16 กันยายนนี้เป็นต้นไป กรมการขนส่งทางบก จะเริ่มดำเนินการตรวจรถและพนักงานขับรถโดยสารประจำทางและไม่ประจำทาง เพื่อตรวจสอบมาตรฐานผู้ขับขี่และตรวจสภาพรถให้อยู่ในมาตรฐานความปลอดภัย ณ จุดตรวจรถโดยสารสาธารณะ หรือจุด Checking Point ทุกระยะทาง 90 กิโลเมตรทั่วประเทศ โดยกรมการขนส่งทางบกบูรณาการร่วมกับกองบังคับการตำรวจทางหลวงและบริษัท ขนส่ง จำกัด หรือ บขส. ซึ่งทุกจุดตรวจรถโดยสารสาธารณะ จะดำเนินการต่อเนื่องทุกวันตลอด 24 ชั่วโมง หากผู้ประกอบการขนส่งประจำทางและไม่ประจำทางละเลยไม่นำรถเข้ารับการตรวจความพร้อม ณ จุดตรวจรถโดยสารสาธารณะ(Checking Point) มีความผิดตามพระราชบัญญัติการขนส่งทางบก พ.ศ. 2522 มาตรา 31 (10) หรือตามมาตรา 32 (6) แล้วแต่กรณีสำหรับจุดตรวจรถโดยสารสาธารณะ Checking point จะดำเนินการตรวจพนักงานขับรถ โดยตรวจระดับแอลกอฮอล์ในลมหายใจต้องเป็นศูนย์ ต้องมีใบอนุญาตขับรถถูกต้องตรงตามประเภทรถ คุมเข้มชั่วโมงการทำงานของพนักงานขับรถและตรวจพินิจรถโดยสารให้อยู่ในสภาพพร้อมใช้งานได้อย่างปลอดภัยตลอดการเดินทาง มาตรการตรวจรถโดยสารสาธารณะ ณ จุดตรวจ Checking Point จะเป็นการกระตุ้นผู้ประกอบการขนส่งให้ควบคุม กำกับ ดูแลความปลอดภัยของรถและอุปกรณ์ส่วนควบ และการปฏิบัติงานของพนักงานขับรถตลอดระยะเวลาการปฏิบัติหน้าที่ เพื่อป้องกันและลดการเสียชีวิตและบาดเจ็บจากอุบัติเหตุรถโดยสารสาธารณะ